વિપક્ષોનો વિરોધ લોકો સુધી પહોંચ્યો નહીં એટલે રાજકીય રીતે નોટબંધીની નિષ્ફળતા ભાજપને નડવી જોઈએ તેટલી નડી નહીં. સામે ભાજપે નોટબંધી મામલે એક અલગ સ્ટ્રેટેજી અપનાવી હતી. તેણે લોકોને પડતી તકલીફને ગ્લોરિફાય કરવાનો પ્રયત્ન કર્યો. આખા મામલાને તેમણે ‘દેશ માટે બલિદાન’ના દેશભક્તિના મુદ્દે રંગી નાખ્યો. નબળા વિરોધ પક્ષના કારણે આ સ્ટ્રેટેજીનો પણ કોઈ પડકાર ઉભો થયો નહીં અને ભાજપ લોકોને આ બાબત ગળે ઉતારવામાં જે તે સમયે સફળ રહ્યો હતો. હાલ ગુજરાતમાં ચૂંટણી છે. જો વિરોધ પક્ષો નોટબંધીની નકારાત્મક અસરો અને તેનાથી થયેલા નુકસાનને અસરકારક રીતે મતદારો સમક્ષ લઈ જઈ શકે તો તેમને રાજકીય લાભ મળી શકે તેમ છે. જે રીતે લાગણીના સ્તર પર ભાજપે તેનો ઉપયોગ કર્યો હતો એવી જ કુનેહપૂર્વક વિરોધ પક્ષોએ તેના લેખાજોખા માંડીને મતદારો વચ્ચે જવાની જરુર છે. ચૂંટણી ગુજરાતમાં છે, નોટબંધી કેન્દ્ર સરકારનો મુદ્દો છે, પણ સત્તા પક્ષ એક જ છે. આ એવું જોડાણ છે જેનાથી ભાજપ આસાનીથી પીછો છોડાવી શકે તેમ નથી.”